Video: Pa se hart stap saam met haar na kansel‘n Skermskoot uit die video Tien jaar nadat Jeni Stephien van Pennsilvanië in Amerika se pa oorlede is, het die man wat haar pa se hart ontvang het, saam met haar na die kansel gestap. Jeni en haar man, Paul Maenner, is Maandag in Swissvale, Pennsilvanië, getroud. Stephien se ma, Bernice, het aan The New York Times vertel haar man is in 2006 drie blokke van dié einste plek vermoor. Hy was ŉ sjef wat ná sy skof, op pad huis toe, deur ŉ 16-jarige beroof en doodgeskiet is. Die moordenaar, Leslie Brown, is skuldig bevind en dien tans 40 jaar tronkstraf vir die moord uit. Paul was ŉ orgaanskenker en omdat hy verbonde was aan die Center for Organ Recovery and Education, kon sy gesin kontak hou met mense wat sy organe ontvang het. Arthur Thomas, ŉ pa van vier, het sy hart ontvang. Thomas het destyds enkele dae gehad om te leef. Die familie het met hom in kontak gebly ná hy ŉ bedankingsbrief aan hulle geskryf het. Die Stephien-familie het hom vir die eerste keer tydens die trourepetisies ontmoet. “Nadat ek verloof geraak het, was een van my eerste bekommernisse wie saam met my na die kansel sal stap. Ek het besluit om vir Arthur te vra,” het Jeni gesê. Arthur moes eers by sy eie dogter goedkeuring kry. “Sy het gesê dis ŉ wonderlike idee en selfs aangebied om my te help oefen. Ons het dit een keer geoefen voor ek na die troue gekom het,” het Arthur bygevoeg. “Ek het vir haar gesê sy moet my gewrig vashou en my hartklop voel, want eintlik is dit haar pa se hartklop,” het Arthur gesê. Die video van Arthur en Jeni word wyd op sosiale media versprei. Bron: The New York Times